डिजाइनर को घर पर बुलाया था; सभी ड्रिंक कर रहे थे..बालकनी में बैठी थीं दिव्या
Divya Bharti Death Mystery 90 के दशक की मशहूर एक्ट्रेस दिव्या भारती की आज 30 वीं डेथ एनिवर्सरी है। 5 अप्रैल 1993 को कथित तौर पर बिल्डिंग से गिरकत उनकी मौत हो गई थी। दिव्या उस वक्त चेन्नई में एक फिल्म की शूटिंग
90 के दशक की मशहूर एक्ट्रेस दिव्या भारती की आज 30वीं डेथ एनिवर्सरी है। 5 अप्रैल 1993 को कथित तौर पर बिल्डिंग से गिरकर उनकी मौत हो गई थी। ये कम ही लोगों को पता होगा कि दिव्या अपने अंतिम समय में क्या कर रही थीं।
अपने निधन के चंद समय पहले वो चेन्नई से शूटिंग खत्म कर मुंबई लौटी थीं। उन्हें अपनी अगली फिल्म 'आंदोलन' के कॉस्टयूम के बारे में डिस्कशन करना था। इसके लिए उन्होंने अपनी फैशन डिजाइनर नीता लुल्ला से बातचीत करने के लिए घर बुलाया था।
दिव्या ने सोचा न होगा कि वो रात उनकी आखिरी रात होगी
नीता अपने हसबैंड के साथ दिव्या के घर आईं। सभी ने ड्रिंक करनी शुरू की। दिव्या की हाउस हेल्प अमृता सभी के लिए स्नैक्स बना रही थी। सभी गेस्ट टीवी देख रहे थे। इसी बीच दिव्या जाकर बालकनी के कोने में बैठ गईं।
कहा जाता है कि जैसे ही वो थोड़ी मुड़ी तभी बैलेंस बिगड़ने की वजह से वो सीधे नीचे जा गिरीं। पांचवी मंजिल से गिरने के बाद वो पूरी तरह जख्मी हो गई थीं। थोड़ी देर के लिए उनकी सांस जरूर चल रही थी, उन्हें आनन-फानन में कूपर हॉस्पिटल ले जाया गया लेकिन उन्हें बचाया न जा सका।
दिव्या की मौत साजिश या हादसा?
जब दिव्या की मौत की खबर आई तो कोई भी इस घटना पर विश्वास नहीं कर रहा था। 19 साल की एक यंग एक्ट्रेस के ऐसे चले जाने से सभी स्तब्ध थे। ऐसी भी खबरें आईं कि दिव्या की मौत एक हादसा नहीं बल्कि मर्डर था।
ये घटना ऐसे वक्त में हुई थी कि जब फिल्म इंडस्ट्री पर अंडरवर्ल्ड का दबदबा था। साथ ही ये भी बात सामने आई थी कि प्रोड्यूसर साजिद नाडियाडवाला से शादी के बाद वो काफी तनाव में थीं। इसी वजह से वो काफी ज्यादा शराब भी पीने लगी थीं।
शादी के लिए कबूला था इस्लाम
दिव्या की शादी की खबर भी इंडस्ट्री के लिए अचंभित करने वाली थी। किसी को कानों कान खबर नहीं थी कि उन्होंने साजिद नाडियाडवाला से शादी कर ली है। उन्होंने करीबी लोगों की मौजूदगी में साजिद से इस्लामिक रीति-रिवाज से शादी की थी। उन्होंने इसके लिए इस्लाम भी कबूल किया था।
साजिद ने एक पुराने इंटरव्यू में कहा था कि उन्होंने शादी की बात इसलिए छिपाई थी क्योंकि वो नहीं चाहते थे कि दिव्या का करियर खराब हो। हालांकि दिव्या चाहती थीं कि शादी की बात दुनिया को पता हो। साजिद के मुताबिक, 'दिव्या हमेशा से अपनी शादी की बात सबको बताना चाहती थी। लेकिन मैं उन्हें बार-बार मना करता था। शायद मुझे ऐसा नहीं करना था।'
दिव्या के पिता ने सभी अफवाहों को खारिज किया था
हालांकि दिव्या के पिता ओमप्रकाश भारती ने दिव्या की मौत से संबंधित सभी अफवाहों को खारिज कर दिया था। उन्होंने कहा था, 'सुसाइड या मर्डर का कोई सवाल ही नहीं उठता है, हां थोड़ी पी जरूर ली थी। वो बिल्कुल उदास नहीं थी। ये एक हादसा था, उसका बैलेंस बिगड़ा और नीचे गिर गई। दुर्भाग्य की बात ये है कि उसके अलावा वहां सभी फ्लैट्स में ग्रिल्स थी। वहां कारें भी खड़ी रहती थीं लेकिन उस रात एक भी गाड़ी नहीं थी। वो सीधे जमीन पर जाकर गिर पड़ी थी।
तीन साल में 20 फिल्में की..छोटी उम्र में पाई शोहरत
दिव्या ने अपने तीन साल के करियर में लगभग 20 फिल्मों में काम किया। उन्होंने शाहरुख खान के साथ दीवाना, सनी देओल के साथ विश्वात्मा और गोविंदा के साथ शोला और शबनम जैसी सुपरहिट फिल्मों में काम किया था। विश्वात्मा के गाने सात समंदर पार मैं तेरे पीछे-पीछे आ गई....आज भी काफी पॉपुलर है। इतनी छोटी उम्र में उन्होंने जो शोहरत पाई वो फिल्म इंडस्ट्री में शायद ही किसी को नसीब हुई हो।
